[{"text_idx": "#000000", "text": "Telegram estas nova mesag\u0302ilo, kiu nun furoras speciale inter tiuj, kiuj lernis Esperanton per Duolingo. La c\u0302efa c\u0302ambro Esperantujo jam havas 575 membrojn kaj c\u0302iam estas vigla diskuto de komencantoj kaj spertuloj kune. Robin van der Vliet vidis la evoluon de la komenco kaj mem programas \u201crobotojn\u201d por Telegram. Libera Folio petis lin rakonti pli pri la afero."}, {"text_idx": "#000002", "text": "Robin van der Vliet: \u2013 Telegram estas nuba mesag\u0302ilo, kiu flue sinkronigas c\u0302iujn viajn datumojn kun c\u0302iuj viaj aparatoj, kontraste al WhatsApp. Oni povas sendi c\u0302iajn dosierojn g\u0302is 1,5 GB. Aldone g\u0302i estas tute senpaga, la aplikaj\u0302oj estas malfermitkodaj kaj la oficialaj aplikaj\u0302oj ne enhavas reklamojn."}, {"text_idx": "#000003", "text": "Kiaj c\u0302ambroj trovig\u0302as en Telegram? C\u0302u estas nur unu granda diskuto?"}, {"text_idx": "#000004", "text": "\u2013 Preskau\u0306 c\u0302iuj uzantoj estas en la c\u0302efa c\u0302ambro Esperantujo, kie ni parolas pri diversaj temoj lau\u0306plac\u0302e, sed krom tiu grupo ni havas ankau\u0306 kelkajn pli etajn grupojn por esperantistoj. Ni ekzemple havas grupojn por sendi nur voc\u0302mesag\u0302ojn, ludi per Telegram-robotoj, diskuti seriozajn aferojn, kaj por amuzaj aferoj kiel bildoj kaj glumarkoj. Krom tio ni havas ankau\u0306 kelkajn dulingvajn grupojn, kie oni rajtas paroli la alian lingvon. Tie trovig\u0302as novaj esperantistoj, kiuj demandas pri Esperanto en tiu lingvo, sed ankau\u0306 esperantistoj, kiuj lernas tiun lingvon kaj Esperante demandas pri tiu lingvo."}, {"text_idx": "#000005", "text": "Kial c\u0302i tio estu interesa por mi? Kiel g\u0302i utilos? Ja eblas babili kun esperantistoj multloke kaj multmaniere, kial c\u0302i tiu estas la plej bona?"}, {"text_idx": "#000006", "text": "\u2013 Niaj grupoj jam havas multajn membrojn kaj oni tre facile povas alig\u0302i al la plej interesaj temaj grupoj ne devante konigi sian telefonnumeron al c\u0302iuj grupmembroj. Post pli da tempo ni havos pli kaj pli da grupoj pri specifaj temoj, kaj tio neniam okazis antau\u0306e en la tuta historio de Esperanto."}, {"text_idx": "#000007", "text": "Vi parolis pri robotoj kaj glumarkoj, pri kio temas precize?"}, {"text_idx": "#000008", "text": "\u2013 Telegram disponigas al siaj uzantoj malferman platformon por kreado de glumarkoj kaj programado de robotoj. Jam kelkaj homoj kreis arojn de Esperantaj glumarkoj, kaj c\u0302iuj povas aldoni tiujn glumarkarojn kaj uzi ilin. Oni krome povas uzi robotojn per Telegram. Tiuj robotoj funkcias kiel specialaj kontoj, kiuj respondas au\u0306tomate. Per tiuj robotoj oni povas serc\u0302i bildojn, serc\u0302i novajn glumarkojn, fari publikan voc\u0302donadon kaj ludi ludojn kiel \u201cpendumito\u201d kaj \u201chomlupo\u201d. Mi ekzemple kreis la roboton por ludi \u201cpendumiton\u201d kaj la roboton por eltrovi la ligilojn al c\u0302iuj Esperantaj grupoj, glumarkaroj kaj robotoj kaj por havi Esperantan tradukon de Telegram."}, {"text_idx": "#000009", "text": "Krome, pri vi, kiam kaj kiel vi lernis Esperanton?"}, {"text_idx": "#000010", "text": "\u2013 Mi mem komencis lerni Esperanton antau\u0306 unu jaro per Duolingo. Mi jam antau\u0306e provis lerni la hispanan per Duolingo. Lerninte Esperanton mi rimarkis, ke g\u0302i estas multe pli facila ol la hispana. Mi memoras, ke mi tuj alig\u0302is al Telegram-grupo, kiam mi legis pri g\u0302i c\u0302e Reddit. Tie mi multe parolis kaj amikig\u0302is kun kelkaj homoj. Paroli kun aliuloj tie multege helpis min lerni la lingvon. Post iom da tempo la grupo kreskis kaj kelkaj novaj grupoj aperis kaj nun ni havas grandan gruparon kun multaj esperantistoj."}, {"text_idx": "#000011", "text": "Mi g\u0302ojegas au\u0306di pri la kresko de la esperantistaro en la interreto. Dankon al vi pro via agado! Kiel oni povas engag\u0302ig\u0302i c\u0302e Telegram?"}, {"text_idx": "#000012", "text": "\u2013 Simple iru al kaj alig\u0302u al la grupoj, kiujn vi s\u0302atas. Ni atendos vin, amuzig\u0302u!"}, {"text_idx": "#000013", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000015", "text": "Esperanto ekvideblas en granda usona retejo"}, {"text_idx": "#000023", "text": "Alig\u0302i al 400 aliaj abonantoj"}]